የፕሬዚዳንት ኦባማ ንግግሮች በተቃዋሚ ፓርቲዎች ላይ የተለያዩ ስሜቶች ፈጠሩ
በ112 ዓመታት የኢትዮጵያና የአሜሪካ ግንኙነት በሥልጣን ላይ ሆነው ኢትዮጵያን የጎበኙት የመጀመሪያው ፕሬዚዳንት ባራክ ኦባማ፣ በብሔራዊ ቤተ መንግሥትና በአፍሪካ ኅብረት ያደረጉዋቸው ንግግሮች በተቃዋሚ ፓርቲዎች ዘንድ የተለያዩ ስሜቶች ፈጠሩ፡፡የሰማያዊ ፓርቲ ፕሬዚዳንት ኢንጂነር ይልቃል ጌትነት ሰኞ ሐምሌ 20 ቀን 2007 ዓ.ም. ምሽት በብሔራዊ ቤተ መንግሥት በተደረገ የእራት ግብዣ ላይ አልተገኙም፡፡  የፕሬዚዳንቱ ንግግር ተገቢ ባለመሆኑና ጥሪውም የተላለፈው በኢትዮጵያ መንግሥት ስለሆነ አለመገኘታቸውን ከመግለጽ ባለፈ የፕሬዚዳንቱን ንግግርም ተችተዋል፡፡‹‹ሰኞ ዕለት የተካሄደው የእራት ግብዣ ጥሪ የተላለፈው በመንግሥት ነው፡፡ በተጨማሪም ሁለቱ መሪዎች መግለጫ በሰጡበት ወቅት የአሜሪካ ፕሬዚዳንት በንግግራቸው ላይ በዴሞክራሲ የተመረጠ መንግሥትን በኃይል ለመጣል መሞከር አሜሪካ አትደግፍም ማለታቸው፣ የአገሪቱ መንግሥት በዴሞክራሲያዊ መንገድ የተመረጠ እንደሆነ በግልጽ ተናግረዋል፡፡ ይህ ደግሞ ሰማያዊ ፓርቲ የማይቀበለው ነው፤›› በማለት በፕሬዚዳንቱ ንግግር ላይ ተቃውሞአቸውን አሰምተዋል፡፡በተጨማሪም ማክሰኞ ዕለት ፕሬዚዳንቱ በአፍሪካ ኅብረት ያሰሙት ንግግርም ቢሆን አጠቃላይ አስተያየት እንጂ አምባገነንነትን የሚተች አይደለም ብለዋል፡፡‹‹እሳቸው የመጡት አጠቃላይ የአሜሪካን መንግሥት የውጭ ፖሊሲ ለማስጠበቅ ነው፡፡ ከዚህ አንፃር ሲታይ አምባገነኖችን በአደባባይ እንኳን ለመተቸት ምን ያህል እንደፈሩ በደንብ የተማርኩበት ነው፡፡ በሰኞ ዕለት ጋዜጣዊ መግለጫ ወቅት የነበረው የአካዴሚ ውይይትና ትንተና እንጂ የመንግሥትን አቋም የሚገልጽ ዓይነት አልነበረም፤›› በማለት ፕሬዚዳንት ኦባማ መንግሥትን ከመተቸት ይልቅ መለሳለስ አሳይተዋል በማለት ተናግረዋል፡፡ይህን ትችት ከመስንዘር ባለፈም ኢንጂነር ይልቃል፣ ‹‹በመግለጫው ያየሁት ነገር የኢትዮጵያ መንግሥት ለመተቸት ያልፈለጉበት ዋናው ምክንያት አገዛዙን ከመርሐቸው በላይ እንደወደዱት ነው፤›› በማለት፣ የፕሬዚዳንቱ ንግግር አሜሪካ እከተለዋለሁ ከምትለው መርህ ጋር የሚቃረን እንደሆነ ገልጸዋል፡፡ከዚህ በተቃራኒ ደግሞ የኢትዮጵያውያን ዴሞክራሲያዊ ፓርቲ (ኢዴፓ) ጥናትና ምርምር ኃላፊ አቶ ዋሲሁን ተስፋዬ፣ ‹‹ፕሬዚዳንቱ በሁለቱም ቀናት ንግግራቸው ላይ የምንጠብቀውን ያህል ነው የተናገሩት፤›› በማለት፣ ፕሬዚዳንቱ በሁለት ቀናት ቆይታቸውና ንግግራቸው የዳሰሷቸው ነገሮች የጠበቋቸው እንደሆነ ገልጸዋል፡፡‹‹ከዚህ በላይ ምንም ሊጠበቅ አይችልም፡፡ በእርግጥ ከሰኞ ዕለቱ ንግግራቸው አንፃር የማክሰኞው የተሻለ ነው፡፡ የሰኞው መግለጫ ላይ በጣም ቁጥብ ነበሩ፡፡ በተለይ የዴሞክራሲና የሰብዓዊ መብት ጉዳዮች ላይ አስተያየት ሲሰጡ ቁጥብነት ይታይ ነበር፡፡ የማክሰኞው ግን በተሻለ ሁኔታ ሐሳባቸውንና ሥጋታቸውን ገልጸዋል፤›› በማለት አስረድተዋል፡፡አቶ ዋሲሁን የፕሬዚዳንቱ ንግግር ከዚህ በላይ ምንም ሊያካትት እንደማይችል  ገልጸዋል፡፡ ‹‹ከዚህ በላይ ምንም እንዲያደርጉ አንጠብቅም፡፡ መባል ያለበትን ብለዋል፡፡ ለዴሞክራሲም ሆነ ለሰብዓዊ መብት መከበር ዋናው ባለድርሻዎችና ኃላፊነቱን ወስደን ትልቁ ሚና መጫወት የሚገባን እኛው ነን፤›› በማለት የፕሬዚዳንቱ ንግግር እንደጠበቁት እንደሆነ አስረድተዋል፡፡በተመሳሳይ የፕሬዚዳንቱ ንግግር መልካም እንደሆነ የገለጹት ደግሞ፣ የኢትዮጵያ ፌዴራላዊ ዴሞክራሲያዊ አንድነት መድረክ (መድረክ) የሕዝብ ግንኙነት ኃላፊ አቶ ጥላሁን እንዳሻው ናቸው፡፡‹‹መልካም የሚባል መልዕክት አስተላልፈዋል፡፡ በኢትዮጵያም ሆነ በአኅጉሪቱ ያሉትን ችግሮችና ነባራዊ ሁኔታዎች ለመዳሰስና ለመግለጽ ሞክረዋል፤›› በማለት የፕሬዚዳንቱ ንግግር እንደጠበቁት እንደሆነ ገልጸዋል፡፡በተለይ መልካም አስተዳደር፣ ሰብዓዊ መብት አያያዝን እንዲሁም ዴሞክራሲን በተመለከተ ያደረጉት ንግግር ተጠቃሽ እንደሆነ በማውሳት ‹‹ዴሞክራሲ ማለት የይስሙላ ምርጫ ማድረግ ማለት አይደለም፤›› በማለት የሰነዘሩት ትችት የኢትዮጵያን ምርጫ ጨምሮ በአፍሪካ የተካሄዱ ምርጫዎች ላይ ስለሆነ ተገቢና መልካም ነው በማለት አብራርተዋል፡፡እንደ አቶ ዋሲሁን ሁሉ አቶ ጥላሁንም ለአኅጉሪቱም ሆነ ለኢትዮጵያ ችግር መፍትሔ መምጣት ያለበት ከአፍሪካውያን እንደሆነ በመግለጽ ሐሳባቸውን ቋጭተዋል፡፡